శ్రీ రామాష్టోత్తర శత నామ స్తోత్రమ్

|| శ్రీ రామ అష్టోత్తర శతనామస్తోత్రమ్ ||

శ్రీరామో రామభద్రశ్చ రామచన్ద్రశ్చ శాశ్వతః |
రాజీవలోచనః శ్రీమాన్ రాజేన్ద్రో రఘుపుఙ్గవః || ౧ ||

జానకీవల్లభో జైత్రో జితామిత్రో జనార్దనః |
విశ్వామిత్రప్రియో దాన్తః శరణత్రాణతత్పరః || ౨ ||

వాలిప్రమథనో వాగ్మీ సత్యవాక్ సత్యవిక్రమః |
సత్యవ్రతో వ్రతధరః సదా హనుమదాశ్రిత: || ౩ ||

కౌసల్యేయః ఖరధ్వంసీ విరాధవధపణ్డితః |
విభీషణపరిత్రాతా హరకోదణ్డఖణ్డనః || ౪ ||

సప్తతాలప్రభేత్తా చ దశగ్రీవశిరోహరః |
జామదగ్వ్యమహాదర్పదలనస్తాటకాన్తకః || ౫ ||

వేదాన్తసారో వేదాత్మా భవరోగస్య భేషజమ్ |
దూషణత్రిశిరోహన్తా త్రిమూర్తిస్త్రిగుణాత్మకః || ౬ ||

త్రివిక్రమస్త్రిలోకాత్మా పుణ్యచారిత్రకీర్తనః |
త్రిలోకరక్షకో ధన్వీ దణ్డకారణ్యకర్షణః || ౭ ||

అహల్యాశాపశమనః పితృభక్తో వరప్రదః |
జితేన్ద్రియో జితక్రోధో జితావద్యో జగద్గురుః || ౮ ||

ఋక్షవానరసఙ్ఘాతీ చిత్రకూటసమాశ్రయః |
జయన్తత్రాణవరదః సుమిత్రాపుత్రసేవితః || ౯ ||

సర్వదేవాధిదేవశ్చమృతవానరజీవనః |
మాయామారీచహన్తా చ మహాదేవో మహాభుజః || ౧౦ ||

సర్వదేవస్తుతః సౌమ్యో బ్రహ్మణ్యో మునిసంస్తుతః |
మహాయోగీ మహోదారః సుగ్రీవేప్సితరాజ్యదః || ౧౧ ||

సర్వపుణ్యాధికఫలః స్మృతసర్వాఘనాశనః |
ఆదిపురుషః పరమపురుషో మహాపురుష ఏవ చ || ౧౨ ||

పుణ్యోదయో దయాసారః పురాణపురుషోత్తమః |
స్మితవక్త్రో మితాభాషీ పూర్వభాషీ చ రాఘవః || ౧౩ ||

అనన్తగుణగమ్భీరో ధీరోదాత్తగుణోత్తమః |
మాయామానుషచారిత్రో మహాదేవాదిపూజితః || ౧౪ ||

సేతుకృజ్జితవారాశిః సర్వతీర్థమయో హరిః |
శ్యామాఙ్గః సున్దరః శూరః పీతవాసా ధనుర్ధరః || ౧౫ ||

సర్వయఙ్ఞాధిపో యజ్వా జరామరణవర్జితః |
విభీషణప్రతిష్ఠాతా సర్వాపగుణవర్జితః || ౧౬ ||

పరమాత్మా పరం బ్రహ్మ సచ్చిదానన్దవిగ్రహః |
పరఞ్జ్యోతిః పరన్ధామ పరాకాశః పరాత్పరః |
పరేశః పారగః పారః సర్వదేవాత్మకః పరః || ౧౭ ||

శ్రీరామాష్టోత్తరశతం భవతాపనివారకమ్ |
సమ్పత్కరం త్రిసన్ధ్యాసు పఠతాం భక్తిపూర్వకమ్ || ౧౮ ||

రామాయ రామభద్రాయ రామచన్ద్రాయ వేధసే |
రఘునాథాయ నాథాయ సీతాయాఃపతయే నమః || ౧౯ ||

|| ఇతి శ్రీస్కన్దపుఆణే శ్రీరామ అష్టోత్తర శతనామస్తోత్రమ్ ||

Web Url: http://www.vignanam.org/veda/sree-ramaashtottara-sata-nama-stotram-shuddhatelugu.html